তুষ্টিকরণের পরিবর্তে বিজেপির সন্তুষ্টিকরণ জিতেছে: নরেন্দ্র মোদি

ওয়েব ডেস্ক: দিল্লিবাসীর ভালোবাসা অনেক গুণে উন্নতিতে ফিরিয়ে দেব। দিল্লিতে (Delhi) বিজেপির বিপুল মার্জিনে ক্ষমতায় আসার পর শনিবার এমনই মন্তব্য করলেন প্রধানমন্ত্রী নরেন্দ্র মোদি (Narendra Modi)। তিনি বলেন, নরেন্দ্র মোদির গ্যারান্টিতে ভরসা করার জন্য দিল্লিবাসীকে মাথা নীচু করে প্রণাম জানাচ্ছি। দিল খুলে দিল্লিবাসী ভালোবাসা দিয়েছেন। আপনাদের ভালোবাসাকে অনেক গুণে উন্নতির মাধ্যমে ফিরিয়ে দেব। দিল্লির ডাবল ইঞ্জিন সরকার জোর গতিতে তা পূরণ করবে। এটা সামান্য জয় নয়। দেড় দশকের অপশাসন (আপদা) থেকে দিল্লি মুক্ত। নতুন ইতিহাস রচনা হল। আমি পূর্বাঞ্চলের সাংসদ। সেজন্য প্রচুর ভালোবাসা পেয়েছি। দেশ তুষ্টিকরণের (Appeasement) পরিবর্তে বিজেপির সন্তুষ্টিকরণকে (Satisfaction) পছন্দ করছে। দিল্লিতে নারী শক্তি ফের আমাদের আশীর্বাদ করেছে। ওড়িশা, হরিয়ানা হোক বা মহারাষ্ট্র আমরা প্রতিটি প্রতিশ্রুতি পূরণ করেছি।

এদিন প্রধানমন্ত্রী এক্স হ্যান্ডেলে লেখেন দিল্লিতে উন্নয়ন জিতেছে, সুশাসন জিতেছে। পরে তিনি ভাষণে বলেন, আপদাকে দিল্লির রাজনীতি থেকে ছুড়ে ফেলেছে জনগণ। দিল্লির রায় পরিষ্কার। দিল্লিতে উন্নয়ন, দূরদৃষ্টি ও বিশ্বাস জিতেছে। দিল্লিবাসী প্রমাণ করে দিয়েছেন সাধারণ নাগরিকই দিল্লির মালিক। দিল্লির রায়ে এটা পরিষ্কার যে শর্টকাট, মিথ্যার রাজনীতিতে জায়গা নেই। দিল্লি শুধুই একটি শহর নয়। এটি মিনি ভারত। দিল্লিতে এক ভারত, শ্রেষ্ঠ ভারত। দিল্লি এনসিআরের প্রতিটা রাজ্যে ক্ষমতায় বিজেপি।

আরও পড়ুন: স্টার্টআপের পতন, ঘুরে দাঁড়াতে কেজরিওয়াল কি খুঁজবেন নতুন আন্না হাজারে?

উল্লেখ্য, এদিন ৭০ আসনের দিল্লি বিধানসভায় বিজেপি ৪৮টি আসন পায়। আপ পেয়েছে ২২টি আসন। কংগ্রেসকে কার্যত দর্শকের ভূমিকায় থাকতে হয়। কোনও আসন আসেনি তাদের ঝুলিতে।